Romualdas Lankauskas

Romualdas Lankauskas (1932 m. balandžio 3 d. Klaipėdoje – 2020 m. vasario 4 d. Vilniuje) – Lietuvos prozininkas, dramaturgas, dailininkas.

 Biografija 
1950–1953 m. rusų kalbą ir literatūrą studijavo Vilniaus universitete. 1952–1953 m., 1959–1960 m., 1973 m. dirbo kultūros leidinių redakcijose, 1978–1979 m. – dailininku dekoratoriumi. 1989 m. rūpinosi lietuviškojo PEN centro Lietuvoje steigimu, pirmasis jo prezidentas.

 Kūryba 
Ankstyvuoju laikotarpiu parašė apsakymų knygų vaikams. Lietuvių prozoje sukūrė glaustos novelės modelį, ją papildė miesto, inteligentijos tematika. Kūryboje vyrauja etinė psichologinė problematika, būdingas stiliaus lakoniškumas. Lietuvių prozoje sukūrė naują inteligento tipažą: jis išsilavinęs, turi savitą gyvenimo stilių ir tuo priešinamas šabloniškam bendravimui ir kolektyvizmo dvasiai. Personažai išgyvena poetinės prigimties ir aplinkos miesčioniškumo, rutinos konfliktą. XX a. septintame dešimtmetyje lietuvių novelei pritaikė santūrią pasakojimo manierą, kompozicijos simetriją, nutylėjimus, pauzes, potekstę. Geriausių jo novelių dvigubas planas – ironiškas sovietinės tvarkos neigimas ir personažo vidinė autonomija. Rytprūsių tema gvildenama apysakoje „Klajojantis smėlis“, trilogijoje „Likimo zona“. Novatoriškame romane „Vidury didelio lauko…“ pasakojama apie Antrajame pasauliniame kare priešingose pusėse kovojančius lietuvius, romane „Tą šaltą žiemą“, apysakoje „Atspindžiai jūros veidrody“ – apie kūrėjo blaškymąsi, „Projekte“ – apie nepavykusį architekto kūrybinį ir asmeninį gyvenimą. Romanas „Užkeiktas miestas“ – satyrinė totalitarinės santvarkos alegorija, romane „Piligrimas“ atskleidžiama ambicingo menininko situacija atkūrus nepriklausomybę. Sovietinės okupacijos metais kai kurie romanai buvo labai kritikuojami ir oficialiai pasmerkti. Parašė romanų apie Lietuvos partizanus.

Išvertė E. Hemingvėjaus ir R. Bredberio kūrinių, paskelbė aktualios publicistikos. Nutapė (nuo 1961 m.) peizažų, abstraktyvių kompozicijų, surengė keliolika parodų Lietuvoje ir užsienyje, apipavidalino savo knygų. Jo kūrybos išversta į 10 Europos tautų kalbų.

 Bibliografija 
 Nepaprastas atsitikimas, vaikams, 1954 m.
 Tolimajame plaukiojime, vaikams, 1954 m., filmas „Žydrasis horizontas“ 1957 m., rež. Vytautas Mikalauskas
 Baisusis plėšikas Aloyzas, vaikams, 1958 m.
 Klajojantis smėlis, novelės, 1960 m.
 Kai nutyla trompetas, novelės, 1961 m.
 Vidury didelio lauko…, romanas, Valstybinė grožinės literatūros leidykla, 1962 m., Vaga, 1984 m.
 Tiltas į jūrą, romanas, 1963 m.
 Trečias šešėlis, novelės, 1964 m.
 Nuo ryto iki vakaro, novelės, Vaga, 1965 m.
 Klajojantis smėlis; Žiaurūs žaidimai; Balta, juoda ir mėlyna, Vaga, 1967 m.
 Pilka šviesa, novelės, Vaga, 1968 m.
 Šiaurės vitražai, novelės, Vaga, 1970 m.
 Džiazo vežimas, apysaka, Vaga, 1971 m.
 Tą šaltą žiemą, romanas, Atspindžiai jūros veidrody, apysaka (abu vienoje knygoje), 1972 m.
 Šmėkla, apysaka, Vaga, 1974 m.
 Netikėtų išsipildymų valanda, romanas, Vaga, 1975 m.
 Akimirka ir amžinybė, novelės, Vaga, 1976 m.
 Prisiminimai po vidurnakčio, romanas, Vaga, 1977 m.
 Dar viena diena, Vaga, 1982 m.
 Projektas, romanas, Vaga, 1986 m.
 Užkeiktas miestas, romanas, Vaga, 1988 m.
 Tokijo cikados: Vienos kelionės prisiminimai, 1989 m.
 Nė vienas nebuvo pagailėtas, romanas, Vaga, 1990 m., UNO, 1991 m.
 Europa, kokia ji? Kelionių knyga, 1994 m.
 Piligrimas, romanas, Spindulys, 1995 m.
 Romantiškas vakaras prie nurimusios jūros, novelės, 1996 m.
 Likimo zona, trilogija, 1998 m.
 Tik aidas tarp girių, 1999 m.
 Išvyka prieš sutemas. Padegėjas, romanas, Tyto alba, 2002 m. ISBN 9986-16-242-4
 Būgnininko niekas nesiklauso, novelės, 2004 m.
 Liūto išvadavimas. Apysaka apie liūtą Zenoną, Gimtasis žodis, 2005 m.
 Bubu superžvaigždė, satyrinis romanas, Vaga, 2007 m. ISBN 978-5-415-01955-7

Pjesės
 Viskas baigsis šiandien, 1967 m.
 Svečiai atvyksta prieš perkūniją, arba Sausainiai su gvazdikėliais, past. 1985 m.

 Šaltiniai 

Kategorija:Lietuvos novelistai
Kategorija:Lietuvos dailininkai
Kategorija:Lietuvos rašytojai
Kategorija:Lietuvos dramaturgai